Mərhəmətli və Bağışlayan Allahın adı ilə.
Həmd olsun Allaha – aləmlərin Rəbbinə. Allahın salamı olsun Məhəmmədə və onun pak ailəsinə.
Əziz qardaş və bacılarım, xoş gəlmisiniz.
Hamınızı mübarək şəbaniyyə günləri
və bütövlükdə ibadət, zikr, Allaha diqqət və Yaradanın qarşısında təslimkarlıq ayı olan
bu ay münasibətilə təbrik edirəm.
Şəban, ramazan və rəcəb ayları dəyərli bir fürsətdir;
xüsusilə də biz rəsmilər üçün.
İslam dövlətində müsəlman cəmiyyətinin ruhunu, canını xalqın ibadətkarlığı, imanı və saleh əməlləri təşkil edir.
Bu gözəl qaremizin tilavət etdiyi ayələrdə də deyildiyi kimi ,
işin əsli budur. Allahın mələkləri məhz buna görə bəşər övladına:
نَحنُ اَولِيآؤُکم فِي الحَيوةِ الدُّنيا وَ فِي الأخِرَة
– “Biz dünya həyatında da, axirətdə də sizinlə birlikdəyik” – deyirlər .
İnsanların imanlı, ibadətkar, əməlisaleh olması çox mühümdür,
amma bu xitab rəsmilərə ikiqat artıq ünvanlanır.
Kim daha ağır məsuliyyət daşıyırsa, bu xitab da ona daha sərt, daha ağır, daha güclü şəkildə ünvanlanır.
Biz özümüzdə bu mənəvi halı yaratmalıyıq. Yəni deputatlıq, hökumətdə,
silahlı qüvvələrdə, məhkəmə hakimiyyətində hansısa yüksək vəzifə postu tutmaq
– bu elə bir şeydir ki, ilk öncə bizim çiyinlərimizə
Allah-taala ilə daha möhkəm əlaqə və bağlılıq qurmaq,
daha ixlaslı və yaxşı bəndə olmaq vəzifəsini qoyur. Bunu unutmamalıyıq.
Bəli, bizə bir vəzifə həvalə olunduqda
həmin məsuliyyət sferası bizim vəzifəmizin əsas əhatə dairəsini təşkil edir və biz öhdəmizə düşən işlərlə məşğul olmalıyıq.
Lakin bu işlərdən əvvəl, onlara paralel olaraq və onların son nəticəsi kimi,
öhdəmizə düşən dini vəzifəni yerinə yetirmək bizim üçün mühüm olmalı, bunu nəzərdə tutmalı,
bu vəzifəni yerinə yetirmək üçün nələri etməli olduğumuzu düşünməliyik.
İbadətkarlığımız, ixlasımız, əməllərimiz, saleh əməllərimiz yerli-yerində, qaydasınca olmalıdır.
Bu, rəsmilərin çox diqqətli yanaşmalı olduqları bir vəzifədir.
Bu aylar – şəban ayı, ramazan ayı – böyük bir fürsətdir.
Bu aylarda oxunması tövsiyə olunmuş dualar bizim yolumuzu açır.
Bizlər Allah-taala ilə söhbət etmək, Uca Yaradandan nəsə istəmək, nəsə diləmək istəyəndə
bunu düzgün formada necə etmək lazım olduğunu, doğrudan da, bilmirik.
Bu dualar ən bəlağətli dillə bizə Allah-taaladan nə istəmək, Onunla necə danışmaq lazım olduğunu öyrədir.
Götürək elə mübarək şəbaniyyə minacatını; bu duanın əvvəlindən axırına qədər
bütün fraqmentləri mərifət dəryasıdır.
Bundan əlavə, həm də bizə Allah-taala ilə necə danışmaq, Ondan nə istəmək lazım olduğunu öyrədir.
اِلهي هَب لي قَلبًا يدنيهِ مِنک شَوقُهُ وَ لِسانًا يرفَعُ اِلَيک صِدقُهُ وَ نَظَرًا يقَرِّبُهُ مِنک حَقُّه
Baxın, duanın kiçicik bir fraqmentində üç başlıca açar məqam:
mənə elə bir qəlb əta et ki, şövq onu Sənə yaxınlaşdırsın.
Bu şövqü isə qəlbdə yaratmaq lazımdır.
Bizim maddiyyata qərq olmağımız, günahlara batmağımız,
cürbəcür tamahlara qapılmağımız, hərisliyimiz bu şövqü qəlbdə öldürüb məhv edir.
Quranla ünsiyyətdə olmağımız, etdiyimiz dualar, nafilə namazları qılmağımız,
vacib namazları düzgün yerinə yetirməyimiz isə qəlbdə bu şövqü yaradır və alovlandırır.
Və o zaman bu şövq qəlbi Allaha yaxınlaşdırır.
وَ لِسانًا يرفَعُ اِلَيک صِدقُه
– yalanı sevməyən, həmişə düzünü danışan dil, həqiqəti ifadə edən söz – belə doğru söz Allaha doğru ucalır.
لَيهِ يصعَدُ الکلِمُ الطَّيبُ وَ العَمَلُ الصّلِحُ يرفَعُه
Doğru söz, həqiqəti ifadə edən danışıq, səmimi söz,
maddiyatın, eqoizmin, tamahkarlığın və bu kimi şeylərin zərrə qədər də qarışmadığı söz
– belə söz Allah-taalanın dərgahına ucalır.
وَ نَظَرًا يقَرِّبُهُ مِنک حَقُّه
– həqiqətə əsaslanan, həqiqəti görən, hər bir məsələdə həqiqəti axtaran baxış.
Tərəfkeş, tamahkar, öz mənfəətini güdən, qərəzli baxış yox.
Hər şeydə haqqı meyar götürək, haqqın tərəfdarı olaq, haqqın arxasınca olaq, bu gözlə baxaq.
O zaman qəlb Allaha yaxınlaşır.
Baxın, Allah-taala ilə danışmağın yolunu bizə öyrədir; bizə Allahdan nə istəməli olduğumuz deyir.
Öhdəmizə düşən vəzifə ağırdır.
Əgər bu vəzifələri yerinə yetirmək istəyiriksə, Allah-taala ilə aramızdakı rabitəni möhkəmləndirməyə ehtiyacımız var.
Bu əlaqəni qorumaq və günü-gündən gücləndirmək lazımdır.
Daimi zikr bundan ötrüdür. Namazın hər gün və gündə bir neçə öynə əmr olunması
ona görədir ki, biz qəflətə düçar olmayaq.
Allahın ən böyük nemətlərindən biri də elə namazın bizə vacib edilməsidir.
Namazı bizə vacib etməsəydilər, biz qəflət içində qərq olardıq.
Səhər yuxudan oyandın, Allahı yad et,
günorta vaxtı iş-gücün, gündəlik qayğıların arasında Allahı yada sal,
gecə – çalışıb-vuruşub işlədiyin gün bitdikdə Allahı xatırla.
Şair demişkən: Hər gecə üzünü xatırlayıb yuxuya gedir, Hər səhər sənin arzunla oyanıram.
Bu, bizim üçün nəzərdə tutulmuş bir plandır, təlimatdır.
Yerinə yetiririk? Əgər yerinə yetirsək, o zaman arxayın ola bilərik ki:
اَخرِجني مِنَ الدُّنيا سالِما
– dualarımızda var – xatircəm ola bilərik ki, buradan sağ-salamat çıxacağıq.
“Səhifeyi-Səccadiyyə” duasında var:
اللّهمَّ ... اَمِتنا مُهتَدينَ غَيرَ ضالّينَ طائِعينَ غَيرَ مُستَکرِهينَ تائِبينَ غَيرَ عاصينَ وَ لا مُصِرّين
– Bizi elə vəziyyətdə öldür ki, dünyadan hidayət olunmuş halda köçək.
Elə bir vəziyyətdə öldür ki, o biri dünyaya ürəkdən istəyərək, rəğbətlə üz tutaq.
Kafirlərdə, fasiqlərdə belə olmur.
Mələklər gəlib başlarının üstündə durur və zorla əmr edirlər: – “Çıxarın canlarınızı!”
Möminlər isə belə deyil. Möminlər o tərəfdən arxayın olur, ürəkdən istəyərək, rəğbətlə gedirlər.
Bu dünyada məhv olub gedəsi maddi şeylərə göz yumurlar,
amma birdən-birə gözlərini açıb heyrətamiz nemətlər görür və dünyanı unudurlar.
Elə bil ki, gözəl bir səfərə çıxırsınız,
yola düşən anda, məsələn, övladınız və ya qardaşınız sizdən uzaqlaşır, narahat olursunuz.
Amma səfərə gedəndən sonra, o misilsiz mənzərələr, həyatın gözəlliyi, rəngarənglik və sair o narahatlığı sizə tamamilə unutdurur.
O biri dünyada da insan Allahın razılığı ilə, Cənnəti ilə, mükafatı ilə üzləşəndə
نُزُلاً مِن غَفورٍ رَحيم
– bir qədər əvvəl oxunan ayələrdə deyildiyi kimi:
–– bu dünyada olan hər şeyi, sevdiyi, onlardan ötrü özünü öldürdüyü müvəqqəti şeyləri unudur.
İnsan həyatdan bu cür getməlidir. Bu, bizim vəzifəmizdir.
Əlbəttə ki, bu sözlər ilk növbədə bu həqir bəndənin özünə ünvanlanır. Mənim yüküm sizdən ağırdır,
çətinliklərim sizdən çoxdur, amma biz hamımız diqqətli olmalıyıq.
Sizin diqqətinizə çatdırmağı nəzərdə tutduğum birinci məsələ bu idi.
Bəli, sizin üçün bir fürsət olan vəzifə məsuliyyəti müddətinizin 3 ili artıq geridə qalıb.
Bu, mənimlə sizin kollektivinizin son görüşüdür
– dördüncü və son.
Yəni bundan sonra xalqa xidmət etmək üçün sizin əlinizdə bir ildən çox vaxt, bundan artıq fürsət yoxdur.
Ötən 3 il fürsət idi; bu 3 illik fürsət bitdi,
indi hesabat vaxtı başlayır.
İnsana bir iş həvalə olunanda, onu görüb başa çıxandan sonra
hesabat verməlidir ki, nə edib, nə etməyib. Ağır məsuliyyətlər belədir.
Cavabdehlik etmək lazım gəlir; xalq qarşısında yox, onu insan bir təhər aşıra, yaxasını qurtara bilir;
xeyr, uca aləmlərdəki sorğu-sual, o kəslərin apardığı sorğu-sual ki,
–nə göylərdə, nə də yerdə zərrə qədər bir şey onlardan gizli qalmaz.
O kəsin apardığı sorğu-sual ki, nəinki təkcə əməllərimizə, qəlblərimizə də hakimdir,
qəlbimizdəkini də bilir. Bu başlayır; cavabdehlik etməyə hazır olmaq lazımdır;
özümüzü hesabata hazırlamalıyıq; çalışıb səy göstərməliyik.
Düzdür, Allah-taala mərhəmətli və bağışlayandır – «غَفورٌ رَحيم»
– amma bu rəhmət və bağışlama tənbəl, etinasız, laqeyd insanlardan çox uzaqdır.
O insanlar üçündür ki, zəhmət çəkir, çalışıb-vuruşur.
Şair demişkən: Çöl-biyabanda gəzmək boş-boşuna oturmaqdan yaxşıdır, Əlimə bir şey keçməsə də, əlimdən gəldiyi qədər çalışmış olaram.
Bu bir ili qənimət bilin. İrəlidə bu fürsətin hələ bir ili durur.
Bilmirsiniz, bilmirik ki, bu fürsət bir də sizə və mənə nəsib olacaq, ya yox.
Qalan bu bir illik fürsəti
– bizim gümanımıza görə, hələ fürsətimiz var, əcəl isə Allahın əlindədir
– bu vaxtı qənimət bilək, çalışaq, işləyək, zəhmət çəkək.
O meyarlarla, o qaydalarla, Allahın haqlarına riayət etmək,
doğrucul dil, həqiqəti axtaran baxış, şövqlü qəlb meyarları ilə, bu qaydalarla hərəkət edək.
Əlhəmdulillah, bu 3 il ərzində yaxşı işlər həyata keçirilib.
Möhtərəm parlament sədri bugünkü hesabatında
bu haqda məlumat verdi,
bundan əvvəl də mən yazılı hesabatları görmüşdüm.
Bir çox yaxşı işlər həyata keçirilib ki, əgər inşallah, doğru, saleh niyyətlə,
Allaha yaxınlaşmaq niyyəti ilə yerinə yetirilibsə, heç şübhəsiz, Allah dərgahında qəbul olunub.
Ümidvaram ki, inşallah, gördüyünüz işlər, verdiyiniz qərarlar,
xalqın, ölkənin, İslamın və müsəlmanların xeyrinə qəbul etdiyiniz qanun layihələri
qalıcı olacaq, icra olunacaq və cəmiyyətin həyatına öz təsirini göstərəcək;
inşallah, insanlar sizin gördüyünüz işlərin təsirini hiss edəcəklər.
Mən buna ümid edirəm.
Sizə demək istədiklərim əsasən bunlar idi.
Yəni sizə nəsihət verməklə mən, əslində, özümə nəsihət etmiş oldum ki,
bəlkə, inşallah, bu sözlər bizim də qəlbimizə təsir göstərsin
və görməli olduğumuz işləri layiqincə yerinə yetirək. Bir neçə tövsiyə də vermək istəyirəm.
Bu tövsiyələrimdən biri son ildə yoldaşlarımızın
yoldaşlarımızın – xanımların və cənabların davranış tərzi ilə bağlıdır.
Diqqətli olun ki, son ildə irəlidə gözlənən seçki faktoru
sizin builki davranış tərzinizə təsir göstərməsin. Bu, çox əhəmiyyətlidir.
Son ildə qarşıda gözlənilən seçki amili gördüyünüz işlərə, danışdığınız sözlərə, nəyisə təsdiqləməyinizə,
nəyinsə əleyhinə çıxmağınıza, söylədiyiniz nitqlərə təsir göstərməməlidir.
Gəlin fərz edək ki, heç belə bir seçki yoxdur
və bu son ildə meyarımız yenə də haqq olsun. Bu, birincisi.
İkinci tövsiyəm 6-cı inkişaf proqramı ilə bağlıdır.
6-cı inkişaf proqramının siyasətləri artıq son mərhələdədir,
inşallah, tezliklə müxtəlif qurumlara açıqlanacaq. Bu proqrama diqqət və önəm vermək lazımdır.
Adətən vəzifə məsuliyyətinin sonuncu ilində müəyyən etaplarda insanlar hövsələsizlik bəlasına düçar olurlar;
özü də bu, təkcə sizə aid deyil. Hökumət də belədir;
işin axırında onlara da bir hövsələsizlik üz verir.
Diqqətli olun ki, bu bəla 6-cı inkişaf proqramını haqlamasın. 6-cı inkişaf proqramı mühüm bir sənəddir.
Bu sənəddə siz ölkənin gələcək 5 ili üçün qanunları tənzimləyirsiniz.
Həmin dövrdə siz, bəlkə də, parlamentdə təmsil olunacaq, bəlkə də, olunmayacaqsınız,
amma sizin qəbul etdiyiniz qanunlar qalacaq. Hökumət həmin qanunlara tabe olmalıdır, xalq onların təsirini hiss edəcək.
Bu qanunu – 6-cı inkişaf proqramı haqda qanunu məhz bu yanaşma əsasında tənzimləyin; bütün sferalarda:
iqtisadiyyatda, mədəniyyətdə, əhaliyə xidmətdə,
səhiyyədə, müdafiə və təhlükəsizlikdə və sairdə.
6-cı inkişaf proqramı haqda qanunu müzakirə edərkən hövsələsizliyə yol verməyin.
Digər bir tövsiyəm əməkdaşlıq məsələsidir; hakimiyyətin digər qolları, xüsusilə də hökumət kabineti ilə əməkdaşlıq.
Hökumətin üzərinə meydanın ortasında idarəçilik etmək, belə desəm, miyandarlıq etmək məsuliyyəti düşür.
Qədim idman növləri haqda məlumatı olanlar mənim nəyi nəzərdə tutduğumu yaxşı anlayacaqlar.
Düzdür, başqaları da idmanla məşğul olur, amma qədim idmanı bilənlərin miyandarlıq, miyandarlar haqda təsəvvürü daha dərindir.
Hökumət öz işini yaxşı, güclü, uğurlu şəkildə həyata keçirsə,
digər strukturların fəaliyyəti də istər-istəməz yaxşı olacaq.
Hökumət belə bir mövqeyə malikdir. Ona görə də hökumətlə əməkdaşlıq, məncə, lazımlı bir şeydir
– hakimiyyətin bütün qolları ilə, ölkənin çoxsaylı və müxtəlif strukturları ilə, özəlliklə də icraedici hakimiyyətlə, dövlətlə əməkdaşlıq.
Bu əməkdaşlıq mənim ilin əvvəlində bütün xalqımıza,
eləcə də siz rəsmilərə əhəmiyyətini çatdırmaq istədiyim söz və könül birliyinin həqiqi təzahürüdür.
Əlbəttə ki, mən eyni şeyi hökumətə də tapşırıram; bu tapşırıq təkcə sizə aid deyil.
Eyni məsləhəti mən möhtərəm ölkə prezidentinə də, nazirlərə də verirəm,
amma siz də əməkdaşlığa hökmən önəm verin.
Əgər belə bir əməkdaşlığın olmasını istəyiriksə,
bunun üçün bir neçə məqama diqqət yetirməliyik ki, onları qeyd edəcəyəm:
birincisi, bu əməkdaşlıq bir-birinə qarşı xoş niyyət üzərində qurulmalıdır.
Əgər bir-birimizə qarşı bəd niyyətdə olsaq, əməkdaşlıq edə bilməyəcəyik.
Öz aralarında əməkdaşlıq etmək qərarına gəlmiş iki nəfərdən biri
əvvəldən qarşı tərəfin ona arxadan zərbə vurmaq istədiyini beyninə yeridərsə, bu əməkdaşlıq baş tutmayacaq.
Bəd niyyət əsasında əməkdaşlıq etmək mümkün deyil; arada xoş niyyət olmalıdır.
Qarşılıqlı əməkdaşlıq xoş niyyətlə müşayiət olunmalıdır.
Tərəf müqabilinə qarşı xoş niyyət, xoş güman olmazsa, əməkdaşlıq mümkün deyil.
Əlbəttə ki, xoşniyyətli olmaq sadəlövhlük demək deyil, asanlıqla aldanmaq demək deyil.
Diqqətli olmalıyıq. İnsan həmişə, hər yerdə, istənilən situasiyada fikrini toplamalı, diqqətli olmalıdır.
Mən heç kəsə sadəlövhlük etməyi tövsiyə etmirəm, yox,
amma əvvəldən bəd niyyətə, pis fikirlərə köklənmək lazım deyil.
Əvvəldən qarşı tərəfi fikrində hansısa xoşagəlməz bir iş tutmaqda
– bizim əleyhimizə kiminləsə sazişə getmək, xəyanət etmək
və ya şəxsi sui-istifadə məqsədi güdməkdə ittiham etməyimiz doğru deyil.
Belə bir yanaşma ilə əməkdaşlıq imkansız olacaq.
Əməkdaşlıq edərkən tərəflərin bir-birinə yanaşması da müvafiq olmalıdır. Əməkdaşlıqla bağlı birinci önəmli məqam budur.
Növbəti məqam odur ki, əməkdaşlıq asılılıq formasında olmamalıdır.
Baxın, bu ikisi arasında incə bir sərhəd var.
Bilirsiniz, mən parlamentdə də təmsil olunmuşam,
deputatlıq da etmişəm və sizin təcrübəniz məndə də var.
Eyni zamanda hökumətdə də təmsil olunmuşam, bu təcrübəyə də malikəm.
Əməkdaşlıq deyiriksə, o demək deyil ki, parlamentarilərlə nazirlər arasında bir növ asılılıq olsun;
məsələn, desinlər: “Burax, buraxım”. Belə olmamalıdır.
Hər iki tərəf – həm nazirlər, həm də deputatlar qanunla öhdələrinə düşən vəzifələri,
ölkə üçün xeyirli olan şeyləri nəzərdə tutmalı, bu əməkdaşlığa “Allah-taala bizi görür” prizmasından yanaşmalıdırlar.
Əməkdaşlıq məhz bunun əsasında qurulmalıdır. Bu da digər bir məqam. Odur ki əməkdaşlığı asılılıqla səhv salmaq lazım deyil.
Əməkdaşlıqla bağlı növbəti mühüm məqam budur ki,
parlamentdə, xüsusilə də ayrı-ayrı komissiyalarda nazirlərə qarşı təhqirlərə yol verilməməlidir.
Möhtərəm nazirlərdən bəziləri mənə şikayət edirlər ki,
komissiyalarda iştirak edəndə təhqiramiz bir rəftarla qarşılaşırlar.
Əlbəttə, mən bu fikirdəyəm ki, hamı bir-biri ilə qardaşdır;
yəni hökmranlıq edib:
“Biz hökumətin üzvüyük, biz beləyik, hamı bizim qarşımızda baş əyməlidir” – demək olmaz.
Bu, sözsüz belədir, amma qarşılıqlı olaraq “saqqalın mənim əlimdədir”,
“atanı yandıraram” və bu kimi təhqiramiz, alçaldıcı yanaşmalar da sərgilənməməlidir.
Bu da düzgün bir yanaşma deyil. Bir-birinə hörmətlə,
etik qaydalar çərçivəsində yanaşmaq lazımdır. Bütün etaplarda etikanı gözləmək lazımdır.
Bu da bir tövsiyə. Deməli, 3-cü tövsiyə əməkdaşlıq məsələsi idi.
Dördüncü tövsiyəm mühüm bir məsələ olan müqavimət iqtisadiyyatı məsələsidir.
Sevindirici haldır ki, bu məsələdə ölkədə söz birliyi var,
amma bizim problemimiz könül birliyi ilə bağlıdır. Adam qorxur ki, söz birliyi olar, könül birliyi olmaz.
Şair demişkən: O qədər hindli və türk var ki, ürəkləri bir vurur,
O qədər türklər də var ki, bir-birinə yad kimidir.
Demək ki, könül birliyinin dili ayrıdır. Könül birliyi dil birliyindən yaxşıdır.
Bəli, müqavimət iqtisadiyyatı məsələsində bu söz birliyi var, amma könül birliyi də olmalıdır;
yəni müqavimət iqtisadiyyatına hər kəs ürəkdən inanmalıdır.
Biz inanmalıyıq ki, ölkədəki problemlərin həllinin açarı müqavimət iqtisadiyyatındadır.
Bu iqtisadiyyatın onurğa sütunu isə daxili istehsalın gücləndirilməsidir. Bu baxımdan sizin həyata keçirdiyiniz iş
– istehsalatla bağlı maneələrin aradan qaldırılması haqda qanun
–mənə verilən məlumatlara, eşitdiyimə görə, çox yaxşı bir işdir, ekspertlər tərəfindən işlənib ortaya qoyulmuş bir layihədir.
Bu işləri həyata keçirmək lazımdır; buna hər kəs inanmalıdır.
Mən qəti surətdə inanıram ki, əgər biz daxildə istehsalı gücləndirə bilsək,
ölkədəki imkan və potensialdan sözün həqiqi mənasında istifadə edə bilsək,
xarici problemlərin həlli asan olacaq; nüvə probleminin həlli asan olacaq.
Nüvə məsələsi də bir düyünə dönüb.
Bu məsələnin həlli yolları var, amma bu həll yolları bizim daxildən güclənməyimizdən asılıdır.
Biz daxildən özümüzü gücləndirsək, o iş asan olacaq.
Özü də nüvə məsələsindən başqa qarşıda bizi hələ silsilə problemlər gözləyir.
Bizim Qərblə, Amerika ilə, sionizmlə,
dünya iqtisadiyyatının akulaları ilə problemimiz təkcə nüvə məsələsi ilə bitmir;
bu, bizim yeganə problemimiz deyil. Dalınca hələ cürbəcür problemlələr – insan haqları və sair və sair gələcək.
Bütün bu problemlərin həlli asan olacaq. Demirəm ki, hamısı öz-özünə həllini tapacaq,
yox, çalışıb-vuruşmaq lazımdır, amma əgər biz
daxildəki bu məsələni həll edə bilsək, o məsələlərin həlli asan olacaq.
6-cı inkişaf proqramında bu müqavimət iqtisadiyyatı məsələsini hərtərəfli surətdə nəzərə alın;
1395-ci ilin büdcəsi ilə bağlı qanunun müzakirələri zamanı da buna hərtərəfli diqqət yetirin.
Siyasətlər elan olunub, dövlət strukturları da bir çox işlər həyata keçirib.
Müəyyən işlər görülüb, amma baxın görün bu cədvəlin harasında boşluqlar var.
Misal üçün fərz edək ki, filan xəstəliyin müalicəsi üçün filan dərman müəyyən olunub,
həmin dərmanın da tərkibində 5 cür maddə var. Əgər bu maddələrdən biri çatmırsa,
qalan dördü olsa da, bu, həmin dərman olmur. Dərmanın tərkibində bu maddələrin hamısı olmalıdır ki,
insan müsbət nəticəni, şəfa tapacağını gözləsin.
Baxın görün bu cədvəlin
– avropasayağı adamlar demişkən, bu pazlın – hansı hissəsi boşdur, doldurmaq lazımdır, onu tapın.
6-cı inkişaf proqramı haqda qanunda, 1395-ci ilin büdcəsində bunu tam olaraq nəzərə alın.
Əlbəttə, mən özüm bilirəm, hökumət kabinetindəki qardaşlarımız da deyirlər ki,
siz daim “filan, filan işlər həyata keçirilməlidir” deyirsiniz, amma resurslarımız çatışmır.
Doğrudur, mən də bilirəm ki, resurs çatışmazlığı var,
resurs çatışmazlığına sanksiyaların da təsiri olub – buna heç bir şübhə yoxdur
– amma resurslar çatışmırsa, insan nə etməlidir?
İkiəlli başına vurmalıdır? Şivən qoparmalıdır? Yox, çarə tapmalıdır.
Çarə yolu var. Bu yollardan biri qənaətdir, qənaət edin.
Daxili resursların bölgüsündə və təyinatında prioritetlərə riayət edin. Çarə yolu bunlardır.
Biz çıxmaza dirənməmişik. Resursların çatışmazlığı bizim üçün problemdir, amma çözülməz düyün deyil.
Bir problemdir, çətinlikdir, onu aradan qaldırmaq, yoluna qoymaq lazımdır. Bunun yolu da var.
Biz bəzən pulu xərcləməli olmadığımız yerlərə xərcləyirik.
Hazırda elə qurumlar var ki – mən özüm onlarla yaxından tanışam
– büdcələrində bircə manat da artım olmadan
xidmətlərini bir neçə dəfə artıra biliblər.
Düzgün idarəetmə sayəsində, düzgün yanaşma sayəsində, artıq xərcləri azaltmaqla;
əlbəttə ki, bu, hökumətə də, parlamentə də, Silahlı Qüvvələrə də aiddir.
Silahlı Qüvvələrdən başqa strukturlarda da ayrı-ayrı hallarda bunun şahidi olmuşuq,
amma Silahlı Qüvvələrin bir hissəsində də müəyyən yerlərdə büdcələrində artım olmadan imkanlarının, gördükləri işlərin artdığını görmüşük.
Yəni bunu etmək mümkündür.
Odur ki resurs çatışmazlığı da bizim üçün bəhanə olmamalıdır ki, “İşləmək olmur” – deyək.
Xeyr, xərclər düzgün tənzimlənsə, hər şeyi həll etmək olar.
Bu şeyləri də həll etmək mümkündür. Əlbəttə, yenə də təkrar edirəm ki, maliyyə sahəsindəki bu ciddi tənzimləmə təkcə hökumətə aid deyil.
Parlament də digər strukturlar da bu cürdür. Maliyyə məsələlərində hamı ciddi intizam gözləməlidir.
Qeyd edəcəyim digər məqam İslami Şura Məclisində ortaya qoyulan prinsipial mövqelərlə bağlıdır.
Allaha həmd olsun ki, parlament çox yaxşı prinsipial mövqelər nümayiş etdirir.
Möhtərəm parlament sədri də bu məsələyə toxundu; bu, belədir.
Mən özüm də eşidir, görür, müşahidə edirəm ki, söhbət əsas, prinsipial məsələlərdən,
dövlətin, İslam İnqilabının əsas dayaqlarını təşkil edən şeylərdən gedəndə
parlament çox yaxşı, məqbul, müsbət və bəzən tamamilə mütərəqqi mövqe sərgiləyir.
Bu olmalıdır, bütün parlamentlərdə belə olmalıdır.
İslami Şura Məclisi prinsipial mövqeləri özündə yüksək səviyyədə təcəssüm etdirməlidir.
Meyar isə İmamın fikirləri, İmamın vəsiyyətnaməsi, elə İmamın o iyirmi neçə cildlik bəyanatlarıdır.
Baxaq görək İmamın bəyanatlarında inqilab üçün, İslam Respublikası quruluşu üçün
hansı davranışlar, hansı tendensiyalar müəyyən olunub.
Bu mövqelər üzərində durmaq lazımdır. Parlament özündə bunları əks etdirməlidir.
Əgər belə olsa, bizi imperializmin ağalığına qərq edəcək uçurumun təhlükəsindən qurtularıq.
Belə bir qorxulu uçuruma yuvarlanmarıq.
Yox əgər belə olmasa, bu sahədə təhlükələr çoxdur.
Sonuncu məqam isə budur ki, nüvə məsələsi ilə bağlı
dövlətimizin mövqeyi ictimaiyyətə açıq-aşkar elan etdiyimiz, dediyimiz şeylərdir.
Əlbəttə, bəzi şeylər var ki, onları açıq-açığına demək olmur, yalnız qapalı iclaslarda deyilir
– belə şeylər var; hər sözü aşkarda demək olmur;
َيسَ کلُّ ما يعلَم يقال
– lakin açıq surətdə deyilənlər,
heç şübhəsiz, eynilə rəsmilərə də deyilmiş, tapşırılmış şeylərdir.
Həm dildə deyilib, həm də yazılı surətdə təqdim olunub. Dövlətin prinsipial mövqeyi onlardan ibarətdir.
Və biz inanırıq ki, danışıqlarda iştirak edən qardaşlarımız ürəkdən çalışır, doğrudan da, tər tökürlər,
bu işin üstündə çalışırlar. Onlar, inşallah, Allaha ümidlə, Uca Yaradana təvəkkül edərək
həmin prinsiplər üzərində möhkəm durmalı,
ölkənin və dövlətin mənafeyinə uyğun olan, xeyirli olan şeyləri, inşallah, təmin etməlidirlər.
Ümidvaram ki, Allah-taala bu gözəl fürsətdən
Onun razılığını qazanmaq istiqamətində istifadə etməyiniz üçün sizə mənəvi dəstək olacaq, inşallah.
Allahın salamı, rəhməti və bərəkəti nəsibiniz olsun.